
A folyamatmenedzsment alkalmazása a rendezvényszervezés területén

A régi funkcionális jellegű megközelítés alapján a vállalat vezetők feladatokban, hatáskörökben és osztályokban gondolkodtak. Mára egyre jobban elterjed a folyamatszemléletű megközelítés, amely szerint a vállalatvezetőknek a döntések, a megvalósítás során a vállalkozás rendszerelemeit felőlelő folyamatok mentén kell cselekedniük és gondolkodniuk egyaránt.
A zentai Nyári Ifjúsági Játékok elnevezésű rendezvényen keresztül szeretném bemutatni a folyamatok fontosságát a rendezvényszervezés területén. Egy rendezvény megszervezésénél a kezdeti tervezési folyamattól kezdődően egészen az utómunkálatokig mindenre tekintettel kell lennünk, mivel a rendezvényszervezés veszélye a részletekben rejlik és a megfelelően átgondolt, felépített folyamatok nélkülözhetetlenek egy eredményes rendezvény megszervezésében.
Dolgozatom célja, hogy a folyamatszemlélet alkalmazásával feltárjam a folyamatok egyes tevékenységei közötti logikai, ok-okozati kapcsolatrendszert és ezen keresztül kiküszöböljem a szervezés folyamán jelentkező problémák forrásait. Mindezt azért tartom fontosnak, mert a rendezvények esetében az eladás és a felhasználás párhuzamosan, egyidőben történik a rendezvény látogatói részéről és ebből az okból kifolyólag a problémák, hibák utólagos korrigálására nincs lehetőség.
A dolgozat írása során mélyinterjút készítettem az egyik szervezővel, aki tíz éven keresztül volt a játékos-versenyprogram főszervezője. Ezenkívül a rendezvény versenyprogramját megnyerő nyolc tagú csapattal készült interjút használtam fel illetve saját tapasztalataimat, amelyekre az elmúlt hét év folyamán tettem szert.
A folyamatstruktúra felépítésénél az IFUA Horvath & Partners által alkalmazott folyamathierarchiát használtam, amely alkalmas a folyamatok részletezésére és egy egységes séma kidolgozására. A folyamatmodell alapstruktúrája ez alapján négy szintből tevődik össze: az első szinten helyezkednek el az üzleti folyamatok amelyek a legfontosabb témaköröket tartalmazzák, a második szinten a főfolyamatok találhatóak, a harmadik szinten a részfolyamatok, a negyedik szinten pedig a részfolyamatokat találjuk tevékenységekre felbontva.



